Ǹdzóe biá. Dávid. Sáləmen. Dziá 2Ǎ Zāmbá yā o tɔá á Síon, olúgú a yəan ai wa, ńdɔ̄ fə̄ ású dóe, bâkpân mətǐŋ. 3Wa yǎ wāwóg ngogolán, ḿbəgə miǹson ásə a nə dzám sɔ̄ ábə wa. 4Bivǔs bí ngábə́ ngul bí lodo ma ǹkóŋ, hədá, wafími miǹsə́m myáán. 5Mvɔ̌m ai ényɔ́ wātɔ̄b á ébá bə́ bánda, a yi laŋan a tɔ̄a á mə̄ndíé móe. Byǎyi dzyé ai mim̀bəmbə bí byə́m yā ndá dzoe, mim̀fúfúb mí byə́m yā tə́mpɛl woe. 6Ai sósōō, wayalan bíā ai mim̀bəmbə̌ biyə̌ŋ bí mam, ǎ Zāmbá ńkode wǎn, ndi sí ésə a kələ kwí é mǎŋ mə́ nə́ óyǎb. 7A yə́m miǹkǒl ai fím; a tindí ázombo ángə̄də́g. 8A vɔ́li miǹdzimbi mí máŋ, miǹdzimbi mə́ndím myábán, ai engongǒm məyɔŋ. 9A kələ kwí á ńnyie sí, bámbāda məndəm móe, wabɔ nâ məbódā mə́ sí yā mə̄tólē mə́ dzób ai émá yā mə̄yímbí mə́ lɔŋ ayéngá. 10O ngázu yén sí, o ngábɔ dzɔ ebubud ai məndím; wadzáli dzɔ̌ ai akúmá. Oswé Zāmbá ó nə ǹdzálán ai məndím á lúdútú, wakomozan məkwé bídí mə́ bod. Éyə wǎkomozan sí nā: wawɔdan məbóm moé ai məndím, bibǎŋ, o manáŋa bwé, ǒ ngatəgə hḿ dzɔ̄ ai mvəŋ, ǒ ngakúb bíbəbɛga bí ósū maa. 12Wakə mana ḿbú ai bifái yā mvyɛ́ dzoe, é vóm ósə wâlod məbuguban máfuguzu anə́ ńlod óswé. 13Məfúb mə́dîgǎ yā ǹkód ńnam mádzólo ai miǹtag, miǹkǒl myábɔ̄d kāndá miǹtag. 14Məfúb bílɔ́g mə́ ngabɔ́d miǹkunda bíyə́m, mim̀bómbō mí sí mí ngawɔ́man ovə́ga: dzóm ésə̄ yábom ayéngá é yiaga biá.